Følg med på tv2nord.dk og TV2 Nords Facebookside, når repræsentanter fra Nordjyllands Politi, Aalborg Kommune og Jomfru Ane Gade fortæller om tiltag, der skal bremse smitten.

Fredag klinger for de fleste unge mennesker af bajere, hygge og løssluppen stemning. Men netop stemningen har tilsyneladende været alt for løssluppen de seneste uger - i hvert fald har de unge i Aalborg Kommune fået kritik for ikke at holde afstand, særligt i Jomfru Ane Gade. Torsdag toppede antallet af coronasmittede - 138 nye smittede blev der konstateret. Det er det højeste antal smittede på én dag siden slutningen af december sidste år. Derfor indkalder Aalborg Kommune netop fredag - i morgen - til en pressebriefing, hvor repræsentanter fra Aalborg Kommune, Nordjyllands Politi og restaurationerne i Gaden vil fortælle om nye tiltag, der sættes i værk for at få smittetallene under kontrol. - Vi går sammen om en appel til de unge. Vi vil søsætte tiltag, der skal bremse smitten, lyder det i en pressemeddelelse. Pressebriefingen bliver holdt på Studenterhuset klokken 10.00. Du kan se hele briefingen direkte på TV2 Nords Facebookside og tv2nord.dk.